《雪意》
宋代·吕陶

凄风向晚来何频，潜与嘉雪为涂津。重云固结惨不动，六幕莽荡空无尘。

信哉北帝举冬令，肃清万类犹时巡。人思沾被率土滨，有若渴者欲饮醇。

傥施馀润及芽蘖，寸草亦望繁如茵。尝闻洛阳纵高卧，抑有郢客歌阳春。

何如酒阵与之敌，却退寒色其威振。天心安肯靳一洒，化力自可周群伦。

黎明忽见已盈尺，良瑞岂止山溢银。预知礼年此足贺，十空九室皆斯民。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。